**ΘΕΜΑ : Λογιστικό λάθος κατά την σύνταξη ΑΠΕ**

Ημερομηνία υποβολής : ***21/11/2024***

**Ερώτηση :**

Έχω αναλάβει ένα έργο. Συμφωνητικό 150.000,00 Ευρώ

Έκανα τον 1ο ΑΠΕ όπου συμπεριέλαβα την 1η Συμπληρωματική σύμβαση ποσού των 22.500 Ευρώ , ποσοστό 15% σύνολο 1.750.000,00 Ευρώ.

Είχα πει στον επιβλέποντα και στον προϊστάμενο πως οι ποσότητες του 1ου ΑΠΕ και της 1ης Σ.Σ. είναι και οι τελικές του έργου.

Δυστυχώς κάνοντας έναν έλεγχο στις επιμετρήσεις , διαπίστωσα λάθη στις αθροίσεις των ποσοτήτων σε τρείς εργασίες. Όχι λάθη επιμετρητικά αλλά λάθη στις αθροίσεις και στις μεταφορές αυτώ των αθροίσεων στην στήλη με βάση την οποία είχα συντάξει τον ΑΠΕ. Λογιστικά λάθη δηλαδή.

Tα λάθη αυτά αθροιζόμενα και πολλαπλασιαζόμενα με τις τιμές μονάδος, μας δίνουν αποτέλεσμα ~8.000,00 Ευρώ!

Η προθεσμία του έργου λήγει στις 30-12-2024.

Το έργο έχει ολοκληρωθεί κατασκευαστικά21Ο προϊστάμενος αρνείται να κάνει 2η Σ.Σ. για να συμπεριλάβουμε τις επι πλέον ποσότητες που προέκυψαν από λογιστικά σφάλματα δικά μου!

(Βεβαίως ο ΑΠΕ συντάσσεται από την υπηρεσία , αλλά όπως γνωρίζετε τις ποσότητες τις είχα υπολογίσει εγω , για αυτό και γράφω σφάλματα δικά μου.

Τα γράφω αυτά για να σας δείξω πως δεν έχω πρόβλημα με την υπηρεσία.

Το λάθος είναι καθαρά δικό μου!)

Το ερώτημα μου με ποίον τρόπο μπορώ να διεκδικήσω αυτά τα χρήματα , εφόσον αρνείται η υπηρεσία να συντάξει 2η Σ.Σ.;

Να βάλω στην τελική επιμέτρηση τις σωστές ποσότητες (μεγαλύτερες από τις συμβατικές εννοείται), την οποία είμαι σίγουρος πως θα εγκρίνει η υπηρεσία και να τα διεκδικήσω πότε και πως;

Προβλέπεται κάποια άλλη διαδικασία εκτός από δικαστική διεκδίκηση;

(Με δικαστήρια, από ότι βλέπετε τα ποσά είναι μικρά και μάλλον τα δικαστήρια θα πάρουν και πολύ χρόνο και πολυέξοδα θα είναι και δεν ξέρω και το αποτέλεσμα , αφού δεν μου έχει ξανασυμβεί κάτι ανάλογο)

**Απάντηση :**

**Προφανώς πρόκειται για περίπτωση αναντιστοιχίας – λόγω εμφιλοχώρησης Λογιστικού λάθους κατά την σύνταξη ΑΠΕ - των ποσοτήτων της Επιμέτρησης με αυτές που συμπεριλαμβάνονται στον εγκεκριμένο ΑΠΕ.**

### Ενέργειες της ΔΥ για την σύνταξη και έγκριση Α.Π.Ε και Π.Κ.Τ.Μ.Ν.Ε

Ο Ανακεφαλαιωτικός Πίνακας Εργασιών αποστέλλεται με μέριμνα του Επιβλέποντα με διαβιβαστικό έγγραφο στον Προϊστάμενο της Διευθύνουσας Υπηρεσίας, στο οποίο αναφέρονται και οι απόψεις του Επιβλέποντα σε τυχόν ένσταση του Αναδόχου, το οποίο ελέγχει και υπογράφει ο Προϊστάμενος της Διευθύνουσας Υπηρεσίας και στη συνέχεια, μετά από έλεγχο, υπογράφει ο Διευθυντής της Υπηρεσίας. Μετά την έγκρισή τους, ο ΑΠΕ και το ΠΚΤΜΝE κοινοποιούνται με μέριμνα του Επιβλέποντα στον Ανάδοχο, ο οποίος είναι υποχρεωμένος να εκτελέσει τις σχετικές εργασίες, χωρίς να θίγεται το δικαίωμα του για επίλυση τυχόν διαφοράς.

Ο ΑΠΕ και τα ΠΚΤΜΝE υπογράφονται για λογαριασμό της Διευθύνουσας Υπηρεσίας από τον Επιβλέποντα μηχανικό του Έργου και τον Προϊστάμενο της Διευθύνουσας Υπηρεσίας Κατασκευών. Φέρει επίσης την υπογραφή του Αναδόχου, με επιφύλαξη ή χωρίς. Για τις περιπτώσεις άρνησης του Αναδόχου να υπογράψει τον ΑΠΕ ή υπογραφής του με επιφύλαξη, αναφέρονται ανωτέρω οι διαδικασίες που ακολουθούνται. Ο ΑΠΕ και τα ΠΚΤΜΝE συντάσσονται σε επτά (7) αντίγραφα εκ των οποίων τέσσερα (4) αποστέλλονται στην Προϊσταμένη Αρχή για έλεγχο και έκδοση εγκριτικής απόφασης και από ένα (1) αντίγραφο για το Τμήμα Κατασκευών (αρχείο Διευθύνουσας Υπηρεσίας), για τον Επιβλέποντα και για τον Ανάδοχο.

Συμπληρωματικά αναφέρουμε τα εξής :

* Το σχέδιο ΑΠΕ πρέπει να τίθεται υπόψη του Αναδόχου και στο διαβιβαστικό υποβολής του σχεδίου ΑΠΕ να γίνεται μνεία τυχόν αντιρρήσεων αυτού.
* Το σχέδιο ΑΠΕ πρέπει να καλύπτει τις υπερβάσεις όλων των δαπανών (εργασιών, αναθεώρησης, ΦΠΑ).
* Το σχέδιο ΑΠΕ είναι υποχρεωτικό να τηρηθεί από την Υπηρεσία κατά τη σύνταξη του κανονικού ΑΠΕ

Δ**ικαίωμα υποβολής ένστασης του Αναδόχου επί Α.Π.Ε. και τα ΠΚΤΜΝΕ**

Σύμφωνα με την παρ. 1α, Άρθρο 174 «Διοικητική επίλυση συμβατικών διαφορών¨, κατά των εκτελεστών πράξεων ή παραλείψεων της διευθύνουσας υπηρεσίας ή της Προϊσταμένης Αρχής ή του κυρίου του έργου, που προσβάλλουν για πρώτη φορά δικαίωμα του αναδόχου, **χωρεί ένσταση. Η ένσταση απευθύνεται στο κατά περίπτωση, σύμφωνα με τις κείμενες διατάξεις, αρμόδιο αποφαινόμενο όργανο**, και ασκείται είτε με επίδοση με δικαστικό επιμελητή είτε με ηλεκτρονική αποστολή, σύμφωνα με τα άρθρα 15, 19, 29 και 50 του ν. 4727/2020 (Α` 184), στη διευθύνουσα υπηρεσία ή την Προϊσταμένη Αρχή που εξέδωσε την προσβαλλόμενη πράξη ή στο αποφαινόμενο όργανο, μέσα σε ανατρεπτική προθεσμία δεκαπέντε (15) ημερών από την κοινοποίηση της πράξης ή τη συντέλεση της παράλειψης. Η παράλειψη της ως άνω επίδοσης ή ηλεκτρονικής αποστολής, καθιστά την ένσταση απαράδεκτη.

**Θεμελίωση δικαιώματος υποβολής ένστασης του Αναδόχου επί Α.Π.Ε. και τα ΠΚΤΜΝΕ**

Αφού οι Α.Π.Ε. και τα ΠΚΤΜΝΕ συνταχθούν από τη διευθύνουσα υπηρεσία, ο ανάδοχος δικαιούται να υποβάλει ένσταση στις εξής περιπτώσεις:

* στην περίπτωση που ο ανάδοχος αρνηθεί την υπογραφή (αφού του κοινοποιηθεί ο ΑΠΕ και τα ΠΚΤΜΝΕ, σύμφωνα με το άρθρο 143, περί κοινοποίησης στον ανάδοχο εκπροσώπησης) όπως και
* στην περίπτωση που υπέγραψε τα σχετικά έγγραφα με επιφύλαξη,.

**Σε περίπτωση άσκησης ένστασης:**

* Σε περίπτωση άσκησης ένστασης η Προϊσταμένη Αρχή οφείλει να αναμείνει την απόφαση επ’ αυτής πριν από την έγκριση του Α.Π.Ε..
* Μετά από την έγκριση του Α.Π.Ε., ο ανάδοχος είναι υποχρεωμένος να εκτελέσει τις σχετικές εργασίες **χωρίς αυτό να θίγει τα δικαιώματά του για επίλυση της διαφοράς.**

**Υποβολή τελικής επιμέτρησης**

* Σύμφωνα με την παρ. 9 Άρθρου 151 Ν. 4412/2016 (« Επιμετρήσεις¨), Δύο (2) μήνες το αργότερο μετά τη βεβαιωμένη περάτωση του έργου, ο ανάδοχος είναι υποχρεωμένος να υποβάλει στη διευθύνουσα υπηρεσία την «τελική επιμέτρηση», δηλαδή τελικό συνοπτικό πίνακα που ανακεφαλαιώνει τις ποσότητες όλων των τμηματικών επιμετρήσεων, …..
* Στην τελική επιμέτρηση εμφανίζονται διακριτά **οι συμβατικές εργασίες, οι οποίες εκτελέστηκαν με βάση τη σύμβαση ή με εγκεκριμένους Ανακεφαλαιωτικούς Πίνακες** Εργασιών και οι εξωσυμβατικές, έστω και αν εκκρεμεί η διαδικασία τακτοποίησης τους. Η τελική επιμέτρηση ελέγχεται από τον επιβλέποντα, ο οποίος υποβάλλει εντός προθεσμίας δύο (2) μηνών προς τη διευθύνουσα υπηρεσία σχετική έκθεση. Η διευθύνουσα υπηρεσία υποχρεούται, εντός δύο (2) μηνών από την υποβολή της έκθεσης του προηγούμενου εδαφίου, να εκδώσει απόφαση περί της έγκρισης αυτής.

Περισσότερα περί της Διαδικασίας έγκρισης Α.Π.Ε. και τα ΠΚΤΜΝΕ στο site: ***dimosies-symvaseis.gr***, στα links:

* <https://dimosies-symvaseis.gr/index.php/ektelesi-epivlepsi-ergon/632-kefalaio-ia-ape-kai-pktmne/th-1-anakefalaiotikos-pinakas-ergasion-ape/th-1-2-simeia-prosoxis-stous-a-p-e>

ΚΑΙ

* <https://dimosies-symvaseis.gr/index.php/ektelesi-epivlepsi-ergon/633-kefalaio-ia-ape-kai-pktmne/th-1-anakefalaiotikos-pinakas-ergasion-ape/th-1-3-nomologia-peri-egkrisis-a-p-e>

Συνεπώς:

* Οι ορθές ποσότητες αναφέρονται στην τελική επιμέτρηση», δηλαδή τελικό συνοπτικό πίνακα που ανακεφαλαιώνει τις ποσότητες όλων των τμηματικών επιμετρήσεων,
* Υποβάλλετε ένσταση σύμφωνα με την παρ. 1α, Άρθρο 174
* Ακολουθείτε αναγκαστικά της διαδικασία του Άρθρου 175 («Δικαστική επίλυση διαφορών»). Με το άρθρο 1 παρ. 2 περ. ι`του ν. 1406/1983 (Α`182) υπήχθησαν στα τακτικά διοικητικά δικαστήρια οι αναφυόμενες κατά την εφαρμογή της νομοθεσίας περί διοικητικών συμβάσεων διοικητικές διαφορές ουσίας. Τέτοιες είναι οι διαφορές οι οποίες έχουν ως αιτία τη σύμβαση και ανάγονται ιδίως στην κατάρτιση, το κύρος, την ερμηνεία και εκτέλεση αυτής, καθώς και σε οποιαδήποτε παρεπόμενη αξίωση ή υποχρέωση των συμβαλλομένων. *(52/2024 ΔΕΦ ΘΕΣΣΑΛΟΝΙΚΗΣ (ΑΚΥΡ))*